**Н а ц р т**

На основу члана 32. став 1. тачка 15. Закона о локалној самоуправи („Службени гласник РС“, број 129/07), члана 33. и 35. Закона о јавном дугу („Службени гласник РС“, број 61/05, 107/09 и 78/11), уз претходно прибављено мишљење Министарства финансија и привреде број: 401-18/2013-001 од 18. 01. 2013. године и члана 37. став 1. тачка 15. Статута Града Ниша („Службени лист Града Ниша“, број 88/08), Скупштина Града Ниша на седници од \_\_\_\_\_\_\_\_\_ 2013. године, донела је

**О Д Л У К У**

**о задуживању за финансирање дефицита текуће ликвидности**

**Члан 1.**

Одобрава се задуживање Града Ниша код пословних банака за финансирање дефицита текуће ликвидности буџета Града Ниша за 2013. годину. Град Ниш задужује се у износу од 340.000.000,00 динара, због неуравнотежености кретања у јавним приходима и јавним расходима буџета Града Ниша.

**Члан 2.**

Укупан износ задужења Града Ниша из члана 1. ове одлуке мора се вратити пре истека буџетске 2013. године.

**Члан 3.**

Поступак јавне набавке за избор пословне банке код које ће се извршити задуживање за финансирање дефицита текуће ликвидности спровешће се у складу са прописима који регулишу јавне набавке.

**Члан 4.**

За реализацију ове одлуке задужује се Управа за финансије, изворне приходе локалне самоуправе и јавне набавке.

**Члан 5.**

Овлашћује се Градоначелник Града Ниша, да у име Града Ниша, као зајмопримца, потпише Уговор о кредиту.

**Члан 6.**

Ова одлука ступа на снагу наредног дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_ 2013. године

**СКУПШТИНА ГРАДА НИША**

Председник

Проф. др Миле Илић

**О б р а з л о ж е њ е**

Правни основ за доношење ове одлуке садржан је у одредбама члана 32. став 1. тачка 15. Закона о локалној самоуправи („Службени гласник РС“, број 129/07), којим је прописано да Скупштина општине доноси акт о јавном задуживању општине, у складу са законом којим се уређује јавни дуг, одредбама члана 33. и 35. Закона о јавном дугу („Службени гласник РС“, број 61/05, 107/09 и 78/11), којима је прописано да се локалне власти могу задуживати за финансирање дефицита текуће ликвидности, који настаје услед неуравнотежености кретања у јавним приходима и јавним расходима, а одлуку о задуживању доноси надлежни орган локалне власти, по претходно прибављеном мишљењу Министарства финансија и привреде Републике Србије.

Одредбама члана 35. Закона о јавном дугу прописано је да дуг за финансирање дефицита текуће ликвидности мора бити враћен до краја буџетске године, као и да се не може рефинансирати нити пренети у наредну буџетску годину, а да висина задужења не сме прећи 5% укупно остварених прихода буџета локалне власти у претходној години.

Управа за финансије, изворне приходе локалне самоуправе и јавне набавке се дана 04. 01. 2013. године обратила Министарству финансија и привреде Републике Србије са захтевом за давање мишљења о могућностима Града Ниша за задуживање за финансирање дефицита текуће ликвидности у 2013. години, имајући у виду износ преузетих, а низмирених обавеза из 2012. године и неуравнотеженост кретања у приходима и расходима буџета Града Ниша у 2013. години. Министарство финансија и привреде Републике Србије доставило је дана 22. 01. 2013. године тражено мишљење овој управи дато под бројем 401-18/2013-001 од 18. 01. 2013. године у коме је наведено да се Град Ниш може задужити за финансирање дефицита текуће ликвидности у 2013. години до износа од 347.911.914,00 динара, што представља 5% остварених прихода буџета Града Ниша у 2012. години, од чега ће Град Ниш искористити право на задуживање, по овом основу, у износу од 340.000.000,00 динара, односно 4,89% од укупно остварених прихода буџета Града Ниша у 2012. години.

Дефицит текуће ликвидности буџета Града Ниша у 2013. години проузрокован је неостваривањем пројектованих прихода на почетку 2013. године, као и повећаним расходима, од којих се један део односи на преузете, а неизмирене обавезе из 2012. године.

Из свих напред наведених разлога неминовно је било приступити спровођењу неопходних процедура за задуживање ради финансирања дефицита текуће ликвидности буџета Града Ниша.

Поступак јавне набавке за избор пословне банке код које ће се извршити задуживање спровешће се у складу са Законом и осталим прописима који регулишу јавне набавке.

Чланом 6. предложене одлуке предвиђено је да иста ступа на снагу наредног дана од дана објављивања у „Службеном листу Града Ниша“. Разлог за хитно ступање на снагу лежи у потреби отклањања ризика који настаје због изразите неусаглашености у приливу прихода и висини планираних издатака, а који може довести до блокаде текућих рачуна корисника буџета.

УПРАВА ЗА ФИНАНСИЈЕ, ИЗВОРНЕ ПРИХОДЕ

ЛОКАЛНЕ САМОУПРАВЕ И ЈАВНЕ НАБАВКЕ

НАЧЕЛНИК

Миљан Стевановић